ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2277/97 υποβολή: Sebastiano Musumeci (NI) προς την Επιτροπή (2 Iουλίου 1997)

Θέμα: Επαίσχυντη επίθεση του γερμανικού τύπου κατά της εικόνας της Σικελίας

Λαμβάνοντας υπόψη ότι η ημερήσια γερμανική εφημερίδα Das Bild, το Μάιο του 1997, δημοσίευσε άρθρο με τίτλο «Untreue Braut von Hunden zerrissen» («Άπιστη ερωμένη κατασπαραγμένη από τα σκυλιά»), υπογραφόμενο από το δημοσιογράφο Von Andreas Englisch, ο οποίος, αντί για μια ρεαλιστική περιγραφή μιας τραγωδίας που συνέβη πρόσφατα στην Κατάνια, εκθέτει το έγκλημα διανθίζοντάς το με λεπτομέρειες που ουδέποτε εξακριβώθηκαν και με μία ωμότητα που αγγίζει τα όρια του παραλόγου 7

λαμβάνοντας υπόψη ότι το επεισόδιο αυτό αποτελεί την πολλοστή απόπειρα, εκ μέρους γερμανικών οργάνων ενημέρωσης, αμαύρωσης της εικόνας και του πολιτισμού της ιταλικής κοινότητας και ειδικότερα της σικελικής.

Ερωτάται η Επιτροπή:

1. εάν θεωρεί σκόπιμο τον αυστηρότερο έλεγχο των οργάνων του τύπου, ο οποίος σήμερα βρίσκεται προφανώς στο έλεος δημοσιογράφων χωρίς ενδοιασμούς και επαγγελματική ηθική, στην υπηρεσία ίσως πραγματικών λόμπυ που έχουν ως στόχο να δημιουργήσουν προβλήματα στην τουριστική εικόνα την οποία προωθεί από πολύν καιρό η Σικελία στο εξωτερικό.

2. εάν θεωρεί ότι ήλθε η στιγμή να παρέμβει στην ιταλική κυβέρνηση, για να θέσει τέλος σε ανάλογες ελεεινές πρωτοβουλίες που καθιστούν χωρίς νόημα τις αρχές της αλληλεγγύης και του σεβασμού μεταξύ των λαών, αρχές που καθιερώνονται επίσημα από τη Συνθήκη του Μάαστριχτ.

Απάντηση του κ. Monti εξ ονόματος της Επιτροπής (20 Οκτωβρίου 1997)

Η Επιτροπή εκφράζει την ικανοποίησή της για το ότι το Αξιότιμο Μέλος του Κοινοβουλίου εξεδήλωσε το ενδιαφέρον του για το ζήτημα που αναφέρεται στην εν λόγω ερώτηση.

Πάντως, όσον αφορά τα ειδικότερα σημεία, πρέπει να σημειωθεί ότι, γενικώς, η εποπτεία του τύπου εμπίπτει στην αρμοδιότητα του κάθε κράτους μέλους, σύμφωνα με τον κανόνα της επικουρικότητας. Οι κανόνες της συνθήκης ΕΚ παρέχουν στην Επιτροπή τη δυνατότητα να παρέμβει στον εν λόγω τομέα μόνον εφόσον το κανονιστικό πλαίσιο ή η συμπεριφορά του εκάστοτε εντύπου είναι ασυμβίβαστη με την κοινοτική νομοθεσία, ιδιαίτερα όσον αφορά την εσωτερική αγορά.
ΓΡΑΠΤΗ ΕΡΩΤΗΣΗ E-3097/97 υποβολή: Mihail Papayannakis (GUE/NGL) προς την Επιτροπή (2 Οκτωβρίου 1997)

Θέμα: Ολυμπιακοί Αγώνες και οδηγία 85/337

Θα μπορούσε η Επιτροπή να μας ανακοινώσει εάν γνωρίζει τον φάκελλο για τους Ολυμπιακούς Αγώνες που υπέβαλε η Ελλάδα και τα έργα που περιλαμβάνονται σ' αυτόν; Γνωρίζει αν έχουν υποβληθεί Μελέτες Περιβαλλοντικών Επιπτώσεων, (οδηγία 85/337/ΕΟΚ ((ΕΕ L 175 της 05.07.1985, σελ. 40 ))), και μπορεί να μας εγγυηθεί ότι θα παρακολουθήσει τις σχετικές επενδύσεις και θα επιβλέψει ώστε να τηρηθεί η κοινοτική νομοθεσία εγκαίρως πριν αρχίσει η πραγματοποίηση των έργων;

Απάντηση της κας Bjerregaard εξ ονόματος της Επιτροπής (3 Νοεμβρίου 1997)

Οι αρμοδιότητες της Κοινότητας δεν καλύπτουν τους ολυμπιακούς αγώνες, επομένως οι ελληνικές αρχές δεν υπέβαλαν σχετικό φάκελο στην Επιτροπή. Όσον αφορά την οδηγία 85/337/ΕΟΚ σχετικά με την εκτίμηση των επιπτώσεων που έχουν ορισμένα δημόσια και ιδιωτικά έργα στο περιβάλλον, υφίσταται πάντοτε υποχρέωση ορθής εφαρμογής της από τα κράτη μέλη, ανεξάρτητα από το πλαίσιο στο οποίο εκτελούνται τα έργα. Ως εκ τούτου, η Επιτροπή θα εξακολουθήσει να διασφαλίζει την τήρηση των διατάξεων της ανωτέρω οδηγίας σε περίπτωση εφαρμογής της σε έργα για τη διοργάνωση των ολυμπιακών αγώνων.
ΓΡΑΠΤΗ ΕΡΩΤΗΣΗ E-2668/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Ασφάλεια των στεροειδών φαρμάκων

Μπορεί παρακαλώ η Επιτροπή να επιβεβαιώσει κατά πόσον πρόκειται να διεξαχθεί έρευνα σχετικά με την ασφάλεια των στεροειδών φαρμάκων, και εάν ναι, ποιά είναι η πιθανή χρονική διάρκεια της έρευνας;

Εάν αυτή η έρευνα προχωρήσει, η Επιτροπή προτίθεται να ζητήσει να καταθέσουν θύματα παρενεργειών από αυτά τα φάρμακα, και εάν ναι, με ποιον τρόπο θα ζητηθούν αυτές οι καταθέσεις;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-2648/97 και E-2668/97 (8 Οκτωβρίου 1997)

Τα στεροειδή, που κυκλοφορούν στην αγορά εδώ και δεκαετίες, είναι ισχυρά φάρμακα αποδεδειγμένης αποτελεσματικότητας σε πολλές θεραπευτικές ενδείξεις. Σε ορισμένες περιπτώσεις, ωστόσο, είναι δυνατόν να προκαλέσουν σοβαρές παρενέργειες. Ως εκ τούτου, πρέπει να τηρείται κατά τη συνταγογραφία τους η πάγια αρχή της ιατρικής, σύμφωνα με την οποία σταθμίζονται τα οφέλη και οι κίνδυνοι που συνεπάγεται η χορήγηση ενός δεδομένου φαρμάκου.

Όλα τα φάρμακα με στεροειδείς δραστικές ουσίες, που κυκλοφορούν σήμερα στην αγορά, είναι εγκεκριμένα από τα κράτη μέλη, τα οποία, σύμφωνα με την ισχύουσα κοινοτική νομοθεσία, είναι αρμόδια, αφενός να συγκεντρώνουν κάθε χρήσιμο στοιχείο σχετικά με την παρακολούθηση των φαρμάκων, ιδιαίτερα δε, όσα αφορούν τις πιθανότητες ανεπιθύμητων επιδράσεων στον άνθρωπο, και, αφετέρου, να αξιολογούν τα ανωτέρω δεδομένα από επιστημονικής πλευράς, συσχετίζόντάς τα με τα στοιχεία που αφορούν την κατανάλωση στεροειδών και λαμβάνοντας υπόψη τα συχνά περιστατικά εσφαλμένης χρήσης και σοβαρής κατάχρησης των συγκεκριμένων φαρμάκων.

Σε περίπτωση όπου ένα κράτος μέλος θεωρεί, με βάση τα στοιχεία φαρμακοεπαγρύπνησης που έχει συγκεντρώσει ως ανωτέρω, ότι πρέπει να τροποποιήσει, να αναστείλει ή να ανακαλέσει την άδεια κυκλοφορίας ενός φαρμάκου στην αγορά, υποχρεούται να ενημερώνει σχετικά, χωρίς καθυστέρηση, τον Ευρωπαϊκό Οργανισμό Αξιολόγησης Φαρμάκων. Εφόσον το κρίνει σκόπιμο, το εν λόγω κράτος μέλος έχει παράλληλα τη δυνατότητα να παραπέμπει το ζήτημα στον ανωτέρω οργανισμό, πριν λάβει οποιαδήποτε απόφαση. Προκειμένου για τα φαρμακευτικά στεροειδή, καμία από τις δύο αυτές διαδικασίες δεν έχει κινηθεί μέχρι σήμερα.
ΓΡΑΠΤΗ ΕΡΩΤΗΣΗ E-2747/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Συμβάν στις πυρηνικές εγκαταστάσεις του Sellafield στην Cumbria της Βρετανίας

Στις 19 Ιουνίου 1997 υπήρξε ένα περιστατικό σε έναν από τους μιας κάποιας ηλικίας αντιδραστήρες Magnox στο Calder Hall του Sellafield της Βρετανίας.

Κατά την British Nuclear Guels Ltd (BNFL - Βρετανική Εταιρεία Πυρηνικών Καυσίμων), η οποία λειτουργεί το Sellafield, μία ράβδος ελέγχου χαμηλώθηκε περισσότερο από ό,τι εχρειάζετο μέσα στην καρδιά του αντιδραστήρα κατά την εκτέλεση «εργασιών μεταβολής αποδόσεως του αντιδραστήρα». Η ισχύς του αντιδραστήρα μειώθηκε τότε σε ολιγότερο των 15 MW και, όπως λέγει η BNFL, ο αντιδραστήρας αποσυνδέθηκε αυτομάτως.

Έχουν πληροφορήσει την Επιτροπή σχετικά με το συγκεκριμένο συμβάν η BNFL και/ή βρετανικές αρχές; Εάν ναι, ποίες πληροφορίες παρέσχον στην Επιτροπή; Σε ποίες ενέργειες έχει προβεί η Επιτροπή και/ή σε ποίες ενέργειες σκοπεύει να προβεί;

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

Η Επιτροπή δεν έχει λάβει επίσημες πληροφορίες σχετικά με το γεγονός στο Calder Hall από οργανισμούς στο Ηνωμένο Βασίλειο. Οι Βρετανικές αρχές ασφαλείας είναι υπεύθυνες για την αδειοδότηση πυρηνικών εγκαταστάσεων παραγωγής ισχύος και εγγυώνται την τήρηση της ασφάλειας και των εν γένει πρακτικών στο Ηνωμένο Βασίλειο.

Ωστόσο, έρευνες κατέδειξαν ότι το γεγονός έχει ταξινομηθεί ως «επιπέδου Ο» στη διεθνή κλίμακα πυρηνικών γεγονότων (ΙΝΕS) την οποία έχει καταρτίσει ο Διεθνής Οργανισμός Ατομικής Ενεργείας (ΔΟΑΕ) και, επομένως, κρίνεται ότι δεν έχει σημασία όσον αφορά την ασφάλεια.
ΓΡΑΠΤΗ ΕΡΩΤΗΣΗ E-2909/97 υποβολή: Elly Plooij-van Gorsel (ELDR) προς την Επιτροπή (17 Σεπτεμβρίου 1997)

Θέμα: Η ισχύος των ευρωεπιταγών (Eurocheques) στη Γαλλία

1. Γνωρίζει η Επιτροπή ότι στη Γαλλία καμία τράπεζα δεν δέχεται ακόμη να εξαργυρώσει ευρωεπιταγές;

2. Δεν συμμερίζεται η Επιτροπή την άποψη ότι η ευρωεπιταγή αποτελεί ένα νόμιμο μέσο πληρωμής στην Ευρώπη βάσει συμφωνιών που έχουν συναφθεί μεταξύ τραπεζών;

3. Δεν κρίνει η Επιτροπή ότι οι γαλλικές τράπεζες παραβιάζουν μονομερώς τις ευρωπαϊκές διατραπεζικές συμφωνίες;

4. Είναι σε θέση να επιβεβαιώσει η Επιτροπή ότι τούτο οδηγεί σε στρέβλωση του ανταγωνισμού όσον αφορά τις τραπεζικές συναλλαγές στην Ευρώπη;

5. Δεν κρίνει η Επιτροπή ότι η συμπεριφορά αυτή παρεμποδίζει την ελεύθερη κυκλοφορία των προσώπων και δημιουργεί προβλήματα χρηματοοικονομικού χαρακτήρα στους ευρωπαίους πολίτες. κατά το μέτρο όπου δεν έχουν την ευχέρεια να αποσύρουν χρήματα ή δεν μπορούν να πληρώσουν;

6. Ποιά μέτρα προτίθεται να λάβει η Επιτροπή επ' αυτού;

Απάντηση του κ. Van Miert εξ ονόματος της Επιτροπής (15 Οκτωβρίου 1997)

Το νομικό καθεστώς που διέπει την αποδοχή, εκ μέρους των γαλλικών τραπεζών, των διεθνών ευρωεπιταγών είναι καθαρά συμβατικού χαρακτήρα. Το εν λόγω καθεστώς προβλέπεται στην «συμφωνία για τις προμήθειες, τοκοφόρους ημερομηνίες και την κεντρική είσπραξη των ομοιόμορφων ευρωεπιταγών που εκδίδονται σε τοπικό νόμισμα καθώς και για το άνοιγμα του μη τραπεζικού τομέα» (η ονομαζόμενη συμφωνία «package deal»). Η συμφωνία αυτή κοινοποιήθηκε στην Επιτροπή βάσει του άρθρου 4 του κανονισμού αριθ. 17 του Συμβουλίου της 6ης Φεβρουαρίου 1962, δηλαδή του πρώτου κανονισμού εφαρμογής των άρθρων 85 και 86 της Συνθήκης ((ΕΕ 13 της 21.2.1962. )). Η εν λόγω συμφωνία δεν προβλέπει ότι όλες οι θυρίδες μιας τράπεζας - μέλους του συστήματος eurochθque international υποχρεούνται να δέχονται τις ευρωεπιταγές που εκδίδονται από κάτοικο τρίτης χώρας.

Σύμφωνα με τις πληροφορίες που διαθέτει η Επιτροπή, ορισμένες τράπεζες αρνούνται την είσπραξη ευρωεπιταγών, χωρίς όμως η κατάσταση αυτή να αφορά όλες τις τράπεζες που λειτουργούν στη Γαλλία. Οι τράπεζες που αρνούνται την είσπραξη ευρωεπιταγών φαίνεται ότι ενεργούν κατά τρόπο μονομερή και όχι στο πλαίσιο σύμπραξης ή εναρμονισμένης πρακτικής, οι οποίες είναι και οι μόνες που καλύπτονται από το άρθρο 85 της συνθήκης ΕΚ. Τέλος, πρέπει να υπογραμμιστεί ότι το σώμα των ευρωεπιταγών συνοδεύεται πάντα από τραπεζική κάρτα, με την οποία ο ενδιαφερόμενος μπορεί επίσης να αποσύρει χρηματικά ποσά από αυτόματες ταμειολογιστικές μηχανές. Από την άποψη αυτή, όλες σχεδόν οι αυτόματες ταμιολογικές μηχανές που είναι εγκατεστημένες στη Γαλλία δέχονται τις κάρτες eurochθque.
ΓΡΑΠΤΗ ΕΡΩΤΗΣΗ E-2886/97 υποβολή: Glyn Ford (PSE) προς την Επιτροπή (17 Σεπτεμβρίου 1997)

Θέμα: Διακρίσεις λόγω ηλικίας κατά την πρόσληψη στα ευρωπαϊκά θεσμικά όργανα

Γνωρίζει η Επιτροπή κάποια μελέτη που ενισχύει τις απόψεις της ότι οι διακρίσεις λόγω ηλικίας είναι απαραίτητες κατά την πρόσληψη στα ευρωπαϊκά θεσμικά όργανα προκειμένου να ξεπερασθούν γεωγραφικές ανισορροπίες κατά την πρόσληψη προσωπικού;

Οι ανισορροπίες αυτές θα βελτιωθούν σε περίπτωση που οι περιορισμοί λόγω ηλικίας δεν εφαρμόζονται στις προσλήψεις από απομακρυσμένες περιοχές της Ευρωπαϊκής Ένωσης;

Απάντηση του κ. Liikanen εξ ονόματος της Επιτροπής (23 Οκτωβρίου 1997)

Οσον αφορά το θέμα της σχέσης μεταξύ της εφαρμογής των ορίων ηλικίας και της γεωγραφικής ισορροπίας στην πρόσληψη, η Επιτροπή ζητά από το Αξιότιμο Μέλος του Κοινοβουλίου να ανατρέξει στην απάντηση της Επιτροπής στην ερώτηση του Κοινοβουλίου Ε-1623/97 του κ. Smith ((ΕΕ C 45 της 10.2.1998, 63. )).

Εξάλλου η Επιτροπή εξετάζει την πολιτική της όσον αφορά το θέμα του ορίου ηλικίας για την πρόσληψη υπαλλήλων.

Διεξάχθηκε μία πρώτη συζήτηση στο σώμα των διευθυντών για να υιοθετηθεί κοινή μέθοδος στα κοινοτικά όργανα. Οι συζητήσεις πρόκειται να συνεχιστούν στο σώμα αυτό.

Στο θέμα του ορίου ηλικίας για τις προσλήψεις θα εκτιμηθεί μεταξύ άλλων στο πλαίσιο της μελλοντικής έναρξης ισχύος του άρθρου 6α της συνθήκης του Αμστερνταμ σχετικά με τη μη διάκριση, ιδίως για λόγους ηλικίας καθώς και σε συνάρτηση με την εξέλιξη των πρακτικών επί του θέματος στα κράτη μέλη.
ΓΡΑΠΤΗ ΕΡΩΤΗΣΗ E-3241/97 υποβολή: Alfonso Novo Belenguer (ARE) προς την Επιτροπή (20 Οκτωβρίου 1997)

Θέμα: Περιφέρειες του στόχου 1

Στις 16 Ιουλίου 1997 η Επιτροπή παρουσίασε την «Agenda 2000», στην οποία περιγράφονται οι προοπτικές της Ευρωπαϊκής Ένωσης για τα πρώτα έτη του προσεχούς αιώνα.

Μεταξύ των εν λόγω προοπτικών ξεχωρίζει το κεφάλαιο που αναφέρεται στη μεταρρύθμιση των διαρθρωτικών ταμείων, όπου η Επιτροπή προβλέπει μείωση του αριθμού των στόχων προτεραιότητας, από τους 7 που ισχύουν επί του παρόντος σε 3.

Συγκεκριμένα προτείνεται ότι μετά το 1999 θα είναι επιλέξιμες στο πλαίσιο του στόχου 1, αυστηρά και χωρίς εξαιρέσεις, οι περιφέρειες των οποίων το ΑΕΠ δεν θα υπερβαίνει το 75 % του κοινοτικού μέσου όρου.

Ωστόσο για τις περιφέρειες που είναι επί του παρόντος επιλέξιμες στο πλαίσιο του στόχου 1 και οι οποίες θα βρίσκονται μετά το 1999 πάνω από το όριο του 75 %, θα προβλεφθεί μια μεταβατική περίοδος στήριξης, δηλαδή ένας μηχανισμός προοδευτικής κατάργησης των ενισχύσεων που παρέχονται στο πλαίσιο του στόχου 1 των διαρθρωτικών ταμείων.

Ενόψει μιας τέτοιας εξέλιξης,

1. είναι σε θέση η Επιτροπή να διευκρινίσει σε τί ακριβώς θα συνίσταται ο προειρημένος μηχανισμός προοδευτικής κατάργησης;

2. Εάν όχι, πότε θα ανακοινώσει η Επιτροπή τον εν λόγω μηχανισμό;

Απάντηση της κας Wulf-Mathies εξ ονόματος της Επιτροπής (10 Νοεμβρίου 1997)

Η Επιτροπή πρότεινε να είναι αυστηρά επιλέξιμες στο πλαίσιο του στόχου 1, για την περίοδο 2000-2006, οι περιφέρειες των οποίων το ΑΕΠ δεν θα υπερβαίνει το 75 % του κοινοτικού μέσου όρου. Οι περιφέρειες που είναι επί του παρόντος επιλέξιμες στο πλαίσιο του στόχου 1 και οι οποίες θα βρίσκονται πάνω από το προαναφερόμενο όριο θα απολαύουν μεταβατικής ενίσχυσης που μακροπρόθεσμα θα μειώνεται σταδιακά. Η μεταβατική αυτή ενίσχυση στο πλαίσιο του στόχου 1 θα πρέπει, ωστόσο, να καταργηθεί πριν το τέλος της περιόδου 2000-2006, ώστε να επιτευχθεί, ως το 2006, ο στόχος γεωγραφικής συγκέντρωσης που πρότεινε η Επιτροπή.

Η Επιτροπή θα παρουσιάσει αναλυτικά τη διαδικασία πρακτικής εφαρμογής του μεταβατικού συστήματος, στο πλαίσιο της συζήτησης για τους νέους κανονισμούς των διαρθρωτικών ταμείων, κατά τη διάρκεια του 1998.
ΓΡΑΠΤΗ ΕΡΩΤΗΣΗ E-2251/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Προσφυγή δύο ολλανδών πολιτών στη δικαιοσύνη των Κάτω Χωρών για παραβίαση των ανθρωπίνων δικαιωμάτων

1. Στις 13 Μαΐου 1997, ο κ. C.J. M. Goes, Εισαγγελέας του Άμστερνταμ, απηύθυνε την εξής επιστολή σε δύο συγγενείς των θυμάτων, τους κ. Rob Wijngaard και Romeo Hoost, αντιστοίχως αδελφό και ανηψιό δύο εκ των δεκαπέντε θυμάτων: «στις 4 Απριλίου 1997, το Υπουργείο Δικαιοσύνης με πληροφόρησε, αναφερόμενο στις απαντήσεις που δόθηκαν στις κοινοβουλευτικές ερωτήσεις της 30ής Μαΐου 1996 (των οποίων υποθέτω έχετε λάβει γνώση) ότι θα πρέπει να ληφθεί ως δεδομένο το γεγονός ότι ο κ. Bouterse είχε απωλέσει την ολλανδική υπηκοότητα προ του 1982. Είναι σαφές ότι το Υπουργείο δεν προτίθεται να προβεί σε καμία άλλη συμπληρωματική ενέργεια δεδομένου ότι δεν έχει κανένα λόγο να πιστεύει ότι η ύπαρξη άλλων στοιχείων θα κατέληγε σε διαφορετικό συμπέρασμα». Αντιλαμβάνεται το Συμβούλιο ότι πρόκειται εν προκειμένω για σοβαρή παραβίαση των ανθρωπίνων δικαιωμάτων και ότι θα πρέπει να εξετασθεί ενδελεχώς ποιά εθνικότητα είχε ο κ. Bouterse όταν διέπραττε ή διέτασε τα δεκαπέντε εγκλήματα;

2. Στις κοινοβουλευτικές ερωτήσεις της 30ής Μαΐου 1996, το Υπουργείο είχε απαντήσει ότι έπρεπε να υποτεθεί ότι ο κ. Bouterse είχε την εθνικότητα του Suriname όταν διέπραττε ή διέτασε τα εγκλήματα. Έχει έκτοτε ο αρμόδιος υπουργός των Κάτω Χωρών διελευκάνει το θέμα της εθνικότητος του Bouterse τη στιγμή που διέπραττε τα εγκλήματα κατά της ανθρωπότητας, ήτοι την παραβίαση των ανθρωπίνων δικαιωμάτων; Αντιλαμβάνεται το Συμβούλιο ότι εάν δεν έχει επιτευχθεί καμία συμπληρωματική διευκρίνιση, δηλαδή εάν βασίζεται μόνο σε υποθέσεις, η παράληψη αυτή υπονομεύει σοβαρά την εμπιστοσύνη του ευρωπαίου πολίτη έναντι της δικαιοσύνης και του κράτους δικαίου;

3. Ο σημερινός Πρόεδρος του Συμβουλίου Υπουργών Δικαιοσύνης ανακοίνωσε απαντώντας στις κοινοβουλευτικές ερωτήσεις της 30ής Απριλίου 1996 ότι ο Γενικός Πρόξενος του Suriname είχε κληθεί να παράσχει διευκρινίσεις σχετικά με την εθνικότητα του Bouterse κατά τη στιγμή της παραβίασης των ανθρωπίνων δικαιωμάτων που διέπραξε, ήτοι τα εγκλήματα κατά της ανθρωπότητος (στις 8 και 9 Δεκεμβρίου 1982). Έχει λάβει ο ολλανδός Πρόεδρος του Συμβουλίου των Υπουργών Δικαιοσύνης απάντηση εκ μέρους του Γενικού Προξένου του Suriname και, εάν ναι, ποιά ήταν κατ' αυτόν η εθνικότητα του Bouterse, καθώς και σε ποιά στοιχεία βασίζεται η απάντηση αυτή; Σε περίπτωση που ο Γενικός Πρόξενος δεν έχει μέχρι σήμερα απαντήσει, για ποιούς λόγους δέχεται ο ολλανδός Πρόεδρος του Συμβουλίου των Υπουργών Δικαιοσύνης την κωλυσιεργία που επιδεικνύει ο Γενικός Πρόξενος; Με άλλα λόγια για ποιούς λόγους δεν έχει διαπραχθεί ενδελεχής έρευνα;

Κοινή απάντηση στις γραπτές ερωτήσεις Ε-2251/97, Ε-2319/97 και Ε-2320/97 (7 Νοεμβρίου 1997)

Τα θέματα που αναφέρει η αξιότιμη κυρία βουλευτής δεν εμπίπτουν στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-2629/97 υποβολή: Gijs de Vries (ELDR) προς την Επιτροπή (1 Σεπτεμβρίου 1997)

Θέμα: Crιdit Lyonnais

Σύμφωνα με το περιοδικό «The Economist» (5 Ιουλίου 1997), «ποτέ δεν έγιναν σεβαστές κάποιες σημαντικές λεπτομέρειες της τελευταίας διασωστικής παρέμβασης που είχαν εγκρίνει οι Βρυξέλλες το 1995».

Αληθεύει ο ισχυρισμός αυτός; Εάν αληθεύει, ποιές πρωτοβουλίες ανέλαβε η Επιτροπή για να εξασφαλίσει τη συμμόρφωση της Crιdit Lyonnais με τις αποφάσεις της Επιτροπής του 1995;

Απάντηση του κ. Van Miert εξ ονόματος της Επιτροπής (22 Σεπτεμβρίου 1997)

Το 1995 η Επιτροπή ενέκρινε ενίσχυση αναδιάρθρωσης προς την Crιdit Lyonnais, ύψους 45 δισ. FF (6.800 εκατ. ECU). Το ιδιαίτερα περίπλοκο πρόγραμμα ενίσχυσης περιλάμβανε εισφορά κεφαλαίου από το γαλλικό κράτος και τη διοχέτευση περιουσιακών στοιχείων της Crιdit Lyonnais, συνολικού ύψους 135 δισ. FF 20.400 εκατ. ECU) σε χωριστό φορέα καλυπτόμενο από κρατική εγγύηση. Η Επιτροπή ενέκρινε το πρόγραμμα υπό την προϋπόθεση να ανταποκριθούν οι γαλλικές αρχές σε σειρά κριτηρίων ((ΕΕ L 308 της 21.12.1995. )). Στα κριτήρια αυτά περιλαμβάνεται η εφαρμογή και εκτέλεση του προγράμματος αναδιάρθρωσης που υποβλήθηκε στην Επιτροπή στο ακέραιο, ο περιορισμός, μέχρι τα τέλη του 1998, της εμπορικής παρουσίας της Crιdit Lyonnais εκτός Γαλλίας στο 35 % της παρουσίας της τράπεζας στο εξωτερικό το 1994, η έκδοση δανείου μηδενικού κουπονιού από την Crιdit Lyonnais υπέρ του EPFR (Etablissement public de financement et de restructuration) και ορισμένοι όροι όσον αφορά τις σχέσεις της Crιdit Lyonnais με τον φορέα που ανέλαβε ένα τμήμα των περιουσιακών της στοιχείων.

Τον Σεπτέμβριο του 1996, οι γαλλικές αρχές κοινοποίησαν ένα νέο πακέτο επειγόντων μέτρων για την Crιdit Lyonnais ύψους 4 δισ. FF (605 εκατ. ECU). Η Επιτροπή αποφάσισε ((ΕΕ C 390 της 24.12.1996. )) να εγκρίνει την ενίσχυση διάσωσης και να κινήσει επίσημη διαδικασία έρευνας για τυχόν άλλες ενισχύσεις που θα χρειαζόταν η Crιdit Lyonnais, και να αξιολογήσει αν τηρήθηκε η προηγούμενη απόφασή της (1995) στο ακέραιο (συμπεριλαμβανομένης της παράβασης της υποχρέωσης για την έκδοση μηδενικού κουπονιού). Η έρευνα δεν έχει ακόμη καταλήξει σε κάποιο συμπέρασμα.

Στο στάδιο αυτό η Επιτροπή δεν γνωρίζει αν υπάρχει άλλη παράβαση εκτός από την μη έκδοση μηδενικού κουπονιού.

Στο πλαίσιο της τρέχουσας έρευνας, η Επιτροπή αποφάσισε να συμβουλευθεί μία μεγάλη επενδυτική τράπεζα όσον αφορά την αξιολόγηση του νέου προγράμματος αναδιάρθρωσης της Crιdit Lyonnais.
ΓΡΑΠΤΗ ΕΡΩΤΗΣΗ E-2765/97 υποβολή: Irene Soltwedel-Schδfer (V) προς την Επιτροπή (1 Σεπτεμβρίου 1997)

Θέμα: Προώθηση του παιδικού θεάτρου

Το θέατρο μπορεί να διαδραματίσει ιδιαίτερο ρόλο στην ανάπτυξη της προσωπικότητας των παιδιών. Ενισχύει κατά μοναδικό τρόπο την αυτοπεποίθηση, τη συλλογική εργασία, και τη δημιουργικότητα. Για τον λόγο αυτό, η προώθηση του παιδικού θεάτρου είναι ιδιαίτερα σημαντική.

Ποιά μέτρα έχει λάβει η Επιτροπή τα τελευταία έτη για την προώθηση του παιδικού θεάτρου στην Ευρωπαϊκή Ένωση;

Ποιά σχέδια έχει υποστηρίξει η Επιτροπή και στο πλαίσιο ποιών προγραμμάτων προώθησης στις διάφορες Γενικές Διευθύνσεις;

Απάντηση του κ. Oreja εξ ονόματος της Επιτροπής (21 Οκτωβρίου 1997)

Όπως το αξιότιμο μέλος του Κοινοβουλίου, η Επιτροπή θεωρεί ότι οι καλλιτεχνικοί κλάδοι και ιδίως το θέατρο μπορούν να προσφέρουν πολλά στην ανάπτυξη του ατόμου και τούτο, από την πιο νεαρή ηλικία.

Στο πλαίσιο της πολιτιστικής δράσης της, η Επιτροπή υπενθυμίζει ότι έχουν υποστηριχθεί διάφορα σχέδια συνεργασίας στον θεατρικό τομέα, συμπεριλαμβανομένου του παιδικού θεάτρου, με βάση και σύμφωνα με τις προϋποθέσεις που καθορίζονται στο κοινοτικό πρόγραμμα στήριξης σχεδίων πολιτιστικής συνεργασίας Καλειδοσκόπιο (απόφαση 719/96/ΕΚ ((ΕΕ L 99 της 20.4.1996. ))) και στην με το ίδιο όνομα πιλοτική δράση που του προηγήθηκε.

Τα τελευταία τρία έτη, υποστηρίχθηκε σημαντικός αριθμός θεατρικών σχεδίων, που για παράδειγμα αντιστοιχούσαν σε παραστάσεις, σε προγράμματα τελειοποίησης ή ακόμη σε σχέδια των ευρωπαϊκών δικτύων τα οποία αποσκοπούσαν στην ενίσχυση ή στη βελτίωση της ποιότητας της συνεργασίας και των ανταλλαγών μεταξύ των ευρωπαϊκών θεάτρων και των επαγγελματιών του κλάδου. Έξι ((Στο σύνολο αυτό δεν υπολογίζονται τα επιλεχθέντα σχέδια που παρουσιάζουν πολυδύναμο χαρακτήρα (για παράδειγμα φεστιβάλ, δίκτυο, που μπορούν επίσης να συμπεριλαμβάνουν δραστηριότητες στον τομέα του παιδικού θεάτρου). )) από αυτά ήταν επικεντρωμένα, κατά κύριο λόγο, στο παιδικό θέατρο (κατάλογος των δραστηριοτήτων αυτών διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου).

Τα ευρωπαϊκά εκπαιδευτικά προγράμματα που υποστηρίζει η Επιτροπή στο πλαίσιο του προγράμματος Socrates - κεφάλαιο Comenius (σχολική εκπαίδευση) αφιερώνουν εξίσου μεγάλο μέρος στην θεατρική τέχνη. Πολυάριθμα ευρωπαϊκά εκπαιδευτικά σχέδια, στα οποία συμμετέχουν τουλάχιστον τρία σχολικά ιδρύματα από τρία διαφορετικά κράτη μέλη, κατέληξαν σε παραστάσεις που διοργανώθηκαν από τους μαθητές και τους καθηγητές τους, μερικές φορές σε περισσότερες γλώσσες.
ΓΡΑΠΤΗ ΕΡΩΤΗΣΗ E-2902/97 υποβολή: W.G. van Velzen (PPE) και Ria Oomen-Ruijten (PPE) προς την Επιτροπή (17 Σεπτεμβρίου 1997)

Θέμα: Ευθύνες

Στις αρχές του μηνός Αυγούστου, διαπιστώθηκε ότι η περιοχή Zelzate στο Βέλγιο είχε υποστεί σοβαρή ρύπανση του εδάφους η οποία οφείλεται, σύμφωνα με τις μετρήσεις που πραγματοποιήθηκαν, στους πολυκυκλικούς αρωματικούς υδρογονάνθρακες. Οι ουσίες αυτές οι οποίες διαδίδονται μέσω της ατμόσφαιρας, έχουν επίσης ρυπάνει, αν και σε μικρότερο βαθμό, την παραμεθόριο περιοχή Zeeuws-Vlaamse κυρίως τις τοποθεσίες Sas van Gent και Axel στις Κάτω Χώρες. Υπεύθυνη για την ρύπανση αυτή εικάζεται ότι είναι μία επιχείρηση χημικών προϊόντων.

Είναι σε θέση η Επιτροπή να υποδείξει την ακολουθητέα διαδικασία προκειμένου να υποχρεωθεί ο Βέλγος υπεύθυνος της ρύπανσης να αναλάβει την ευθύνη των ζημιών που προκλήθηκαν στην περιοχή Zeeuws της Φλάνδρας;

Σε περίπτωση που οι βελγικές αρχές δεν είναι σε θέση να υποδείξουν σαφώς τον υπεύθυνο της εν λόγω ρύπανσης στο Zelzate, σε ποιόν θα πρέπει να απευθυνθούν τα θύματα των Κάτω Χωρών για την αποζημίωσή τους;

Απάντηση της κας Bjerregaard εξ ονόματος της Επιτροπής (10 Νοεμβρίου 1997)

Παρακαλούνται τα αξιότιμα μέλη του Κοινοβουλίου να ανατρέξουν στις απαντήσεις της Επιτροπής στην γραπτή ερώτηση Ρ-2879/97 της κας Boogerd QuaaK ((βλέπε σελίδα 90. )), καθώς και στην γραπτή ερώτησή τους Ε-2900/97 ((βλέπε σελίδα 97. )).

Οι συμβάσεις των Βρυξελλών και του Λουγκάνο για την δικαιοδοσία και την εμπράγματη εφαρμογή δικαστικών αποφάσεων σε ζητήματα αστικού και εμπορικού δικαίου καλύπτουν τις ακολουθητέες διαδικασίες για την εξακρίβωση της ευθύνης του ρυπαίνοντος. Σύμφωνα με τις εν λόγω συμβάσεις και την εξ αυτών παράγωγη νομολογία, τόσο τα δικαστήρια του τόπου τελέσεως της πράξης που προκάλεσε την φθορά (Βέλγιο) όσο και του τόπου στον οποίο προκλήθηκε η φθορά (επίσης οι Κάτω Χώρες), είναι αρμόδια. Εναπόκειται στον δικαστή να αποφασίσει, βάσει των διεθνών διατάξεων ιδιωτικού δικαίου, ποιο εθνικό δίκαιο, συμπεριλαμβανομένων των περί ευθύνης διατάξεων, είναι εφαρμοστέο στην συγκεκριμένη περίπτωση.